Kvinder svines til, udstilles og nedgøres hver dag på mange internetfora.

Rundt omkring på nettet findes digitale rum for primært unge mænd, hvis primære beskæftigelse netop er at hade kvinder også kaldet manosfærer.

Hvad er en manosfære? Manosfæren dækker over en bred kam af digitale rum, hvor mænd mødes og diskuterer køn og maskulinitet. Ofte har de et klart anti-feministisk fokus og nogle gange også direkte kvindefjendsk. Her er eksempler på nogle typer, man kan støde på i de her fora: Incels: Ordet dækker over en person, der er i ufrivillig cølibat. Eksperter taler om en såkaldt 'incel-bevægelse', der i stigende grad radikaliseres og lader deres frustrationer gå ud over kvinder og minoriteter. De føler blandt andet, at kvinder har franarret dem sex.

Manderettighedsaktivister : Antifeminister, der gerne vil skabe en politisk og strukturel forandring. De tager ofte udgangspunkt i feministiske mærkesager som for eksempel ligeløn og bytter fortegn.

Pick up artists: Her er der tale om mænd, der gerne vil lære at score. De søger efter tips til, hvordan man kan lære en god scorereplik eller lave det rigtige move . Et eksempel er blandt andet at bruge komplimenter, der underminerer kvindens selvtillid, så hun bliver lettere at score, som "jeg er normalt ikke til kvinder med brede skuldre, men det klæder dig".

Men going their own way: Mænd, der prædiker, at man skal melde sig ud af samfundet, indtil kvinderne forstår, at de - ifølge mændene her - ikke skal være på arbejdsmarkedet, og at de ikke skal bestemme. Kilde: Cybernauterne, Maia Kahlke Lorentzen

Derfor har ligestillingminister Mogens Jensen fra Socialdemokratiet valgt at afsætte 700.000 kroner sammen med Nordisk Ministeråd til at undersøge omfanget af de kvindehadske fora.

- Det er en viden, vi ikke har i dag, og hvis man skal prøve at gå op imod nogle af de her ekstremistiske holdninger, så er vi nødt til at vide noget mere om dem, og hvordan de påvirker resten af debatten, siger ministeren til P1 Morgen.

Mændene kan i yderste konsekvens tage deres frustrationer ud i den virkelige verden, som da en canadier påkørte og dræbte flere i et "kvindefjendsk terrorangreb" eller da en mand dræbte to kvinder i et yogastudie i Florida.

- Hvis jeg ikke kan finde en anstændig kvinde at leve med, vil jeg dø med mange uanstændige kvinder, skulle den 40-årige mand have sagt ifølge Insider.

Manden er blevet betegnet som en 'incel', der betegner en mand i ufrivilligt cølibat.

Ovenstående er netop eksempler på kvindehadsk ekstremisme, der kræver handling, mener Mogens Jensen.

Lokkes ind for at lære at score kvinder

Maia Kahlke Lorentzen, der har forsket i manosfærer i en årrække og blandt andet skrevet speciale om fænomenet. Derudover er hun aktivistisk på nettet og cyberfeminist.

Hun fortæller, at fænomenet dækker over en vifte af ting, og det foregår både i lukkede og åbne fora, og mændene kommer derind af mange forskellige årsager.

- Måske kommer du derind for at lære at score, men udover du får nogle smarte tricks, bliver du også fodret med et grundlæggende ubehageligt kvindesyn, og så kan det være, du ryger videre over i nogle af de andre mere ekstreme fora.